CELEX: 62011TN0213
Language: hu
Date: 2011-04-12 00:00:00
Title: T-213/11. P(I). sz. ügy: A Közszolgálati Törvényszék második tanácsának elnöke által az F-95/10. sz., Bömcke kontra EBB ügyben 2011. március 17-én hozott végzés ellen az EBB személyzeti képviselőinek testülete és társai által 2011. április 12-én benyújtott fellebbezés

21.5.2011   
            
            
               HU
            
            
               Az Európai Unió Hivatalos Lapja
            
            
               C 152/31
            
         A Közszolgálati Törvényszék második tanácsának elnöke által az F-95/10. sz., Bömcke kontra EBB ügyben 2011. március 17-én hozott végzés ellen az EBB személyzeti képviselőinek testülete és társai által 2011. április 12-én benyújtott fellebbezés
   (T-213/11. P(I). sz. ügy)
   2011/C 152/57
   Az eljárás nyelve: francia
   
      Felek
   
   
      Fellebbezők: az Európai Beruházási Bank személyzeti képviselőinek testülete (Luxembourg, Luxemburg), Marie-Christel Heger (Luxembourg), Jean-Pierre Bodson (Luxembourg), Evangelos Kourgias (Senningerberg, Luxemburg), Manuel Sutil (Nondkeil, Franciaország) és Patrick Vanhoudt (Gonderange, Luxemburg) (képviselők: G. J. Wilson, A. Senes és B. Entringer ügyvédek)
   
      A többi fél az eljárásban: Eberhard Bömcke (Athus, Belgium) és az Európai Beruházási Bank
   
      A fellebbezők kérelmei
   
   A fellebbezők azt kérik, hogy a Törvényszék:
   
               —
            
            
               változtassa meg a Közszolgálati Törvényszék második tanácsának elnöke által 2011. március 17-én hozott végzést;
            
         
               —
            
            
               nyilvánítsa elfogadhatónak és megalapozottnak a Közszolgálati Törvényszék elnökéhez és tagjaihoz 2011. január 12-én benyújtott beavatkozási kérelmet, és nyilvánítsa a fellebbezőt az Eberhard BÖMCKE és az Európai Beruházási Bank között folyamatban lévő eljárásban részt vevő félnek, tekintettel a kérelmező arra irányuló közvetlen érdekére, hogy az eljárásban részt vegyen, az Európai Unió Közszolgálati Törvényszéke eljárási szabályzatának 109. és az azt követő cikkeinek megfelelően.
            
         
      Jogalapok és fontosabb érvek
   
   A Közszolgálati Törvényszék második tanácsának elnöke a 2011. március 17-i végzésével késedelem miatt mint elfogadhatatlant elutasította az F-95/10. sz., Bömcke kontra EBB ügyben egyrészről az Európai Beruházási Bank személyzeti képviselőinek testülete által, másrészről pedig Heger, Bodson, Kourgias, Sutil és Vanhoudt által benyújtott beavatkozási kérelmet.
   Keresetük alátámasztására a fellebbezők három jogalapra hivatkoznak.
   
               1.
            
            
               Az első jogalap a beavatkozási kérelem benyújtása határidejének téves kiszámításán alapul, mivel a Közszolgálati Törvényszék eljárási szabályzatának 109. cikkében előírt négyhetes határidőt és az említett szabályzat 100. cikkének 3. §-ában a távolságra tekintettel előírt tíznapos átalány-határidőt különálló és független határidőknek kell tekinteni, ily módon az említett szabályzat 100. cikkének 2. §-a szerinti azon szabályt, miszerint ha a határidő utolsó napja szombatra, vasárnapra vagy munkaszüneti napra esik, a határidő az azt követő első munkanapon jár le, a távolságra tekintettel előírt határidő hozzáadását megelőzően a négyhetes határidőre kell alkalmazni, nem pedig a teljes, azaz a távolságra tekintettel előírt határidőt is magában foglaló határidőre.
            
         
               2.
            
            
               A második jogalap a Törvényszék T-85/97. sz., Horeca-Wallonie kontra Bizottság ügyben 1997. november 20-án hozott végzésének téves alkalmazásán alapul, mivel e végzés a jelen jogvita tárgyát képező esettől eltérő esetre vonatkozik.
            
         
               3.
            
            
               A harmadik jogalap a beavatkozást kérelmezők alapvető jogainak megsértésén alapul, mivel a Közszolgálati Törvényszék második tanácsának elnöke általi értelmezés a jogorvoslati jogra nézve nagyon hátrányos.